b'\n_START_ARTICLE_\nVolhovets\n_START_PARAGRAPH_\nVolhovets (ven. \xd0\x92\xd0\xbe\xd0\xbb\xd1\x85\xd0\xbe\xd0\xb2\xd0\xb5\xcc\x81\xd1\x86) on Volotovon kunnan keskustaajama Novgorodin alueen Novgorodin piiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Novgorodin koillispuolella heti kaupungin rajan vieress\xc3\xa4. Taajamassa on 1000 ja kunnassa 2100 asukasta (vuonna 2009)._NEWLINE_Volotovon kunnan pinta-ala on 121,4 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 ja pohjoisessa Novgorodin kaupunkipiirikuntaan, id\xc3\xa4ss\xc3\xa4 Novgorodin piirin Savinon ja Bronnitsan kuntiin sek\xc3\xa4 etel\xc3\xa4ss\xc3\xa4 Ilmaj\xc3\xa4rveen. Pinta-alasta 76,6\xc2\xa0% on maatalousmaata, 9,1\xc2\xa0% vesialueita ja 8,7\xc2\xa0% mets\xc3\xa4\xc3\xa4. Seudun l\xc3\xa4pi virtaa Olhavanjoen sivuhaara Malyi Volohovets, johon yhtyy Vi\xc5\xa1erajoki. Etel\xc3\xa4osa kuuluu Mstajoen suistoon. Suojelukohteita ovat Mstan ja Olhavajoen yhdist\xc3\xa4v\xc3\xa4 Siversin kanava sek\xc3\xa4 Savinon tammimets\xc3\xa4._NEWLINE_Keskustaajaman lis\xc3\xa4ksi kuntaan kuuluu 14 kyl\xc3\xa4\xc3\xa4: Hutyn, Kirillovskoje Seltso, Kunino, Malaja Gorka, Novaja Derevnja, Novoje Kunino, Radionovo, Seltso \xc5\xa0aterno, Skovorodka, \xc5\xa0olohovo, Spas-Nereditsy, U\xc5\xa1ersko, Volotovo ja Zarelje._NEWLINE_Kunnassa toimii maatalousyritys Kolos, Skaran ompelimo, Novitan jalkinetehdas, puunjalostusyritys ja kaksi kalankasvattamoa. Palvelut ovat keskittyneet l\xc3\xa4hell\xc3\xa4 sijaitsevaan Novgorodiin. Volhovetsissa on kirjasto ja ensiapuasema, \xc5\xa0olohovossa kulttuuritalo, kirjasto ja ensiapuasema ja Volotovossa kirjasto. L\xc3\xa4hin keskikoulu on Savinossa._NEWLINE_Seudulla on lukuisia n\xc3\xa4ht\xc3\xa4vyyksi\xc3\xa4, joista er\xc3\xa4\xc3\xa4t kuuluvat Unescon maailmanperint\xc3\xb6kohteisiin: Kovalevon Kristuksen kirkastumisen kirkko (1345), Lipnjan luostarin Nikolauksen kirkko (1292), Skovorodkan luostarin arkkienkeli Mikaelin kirkko (1355), Nereditsan luostarin Vapahtajan kirkko (1198), 1500\xe2\x80\x931800-luvuilta per\xc3\xa4isin oleva Hutynin luostarin rakennuskompleksi, Rurikin muinaislinna (800\xe2\x80\x93900-luvuilta) Olhavajoen niskalla ynn\xc3\xa4 muita.'